法兰西第一帝国

法兰西第一帝国（法文:Empire Français），是1804年拿破仑立在巴黎圣母院通过自家加冕，建立个大一统君主专制帝国。迭个国家是拿破仑凭借法国个总体战搭自家个军事能力，多趟击败反法联盟之后造出来个。立在建立个辰光，法国已经控制交关超出自家本土范围个领地。之后，拿破仑又立在各趟战争当中，弗断侵略其他国家，安插伊自家个亲戚或者将领，到欧洲各地充当伊个傀儡。同时，法国立在欧洲各地推广法式集权，搞官僚政治。还鼓吹国族主义搭自由主义，成为之后欧洲自由主义兴起个起因。1814年，拿破仑立在莱比锡战役当中失败，退回巴黎并退位。之后短暂回到法国本土，想重新建立霸权。弗过立在滑铁卢战役当中畀英国搭普鲁士彻底灭脱，法兰西第一帝国灭亡。

 疆域 

拿破仑建立个帝国，包括1789年法国本土个所有领地，同时，因为立在周边军事活动当中取得成功，拿低地、意大利北面个伦巴第搭萨伏伊，还有亚的里亚海东岸个一些地区侪吞并到自家个本土。1808年侵略西班牙之后，又拿加泰罗尼亚并入法国本土。个能，法兰西第一帝国好直接控制个领土达到八十多万平方公里，比乃朝个法国要大四分之一以上。弗仅如此，拿破仑间接控制个傀儡国家更加多，基本是拿欧洲掌握立在自家手里哉。

 傀儡国家 
拿破仑害怕太大个领地弗好管理，就想通过自家个婚姻搭安插自家个亲信亲戚，让欧洲为自家卖命。所以，伊打赢一场战争，就要建立一些傀儡国家。到1812年伊进攻俄罗斯帝国之前，傀儡国家有以下几个:

 威斯特法伦王国
 波拿巴意大利
 华沙公国
 波拿巴荷兰
 波拿巴西班牙

Category:法国历史